钦定古今图书集成/明伦汇编/宫闱典/第087卷 > 乐安长公主 下嫁冯诞
## 钦定古今图书集成/明伦汇编/宫闱典/第087卷 > 乐安长公主 下嫁冯诞

按《魏书冯熙传》：“熙二子：诞字思政，修字宝业，皆姿质
妍丽，年才十馀岁。文明太后俱引入禁中，申以教诫。
然不能习读经史，故兄弟并无学术，徒整饰容仪，宽
雅恭谨而已。诞与高祖同岁，幼侍书学，仍蒙亲待，尚
帝妹乐安长公主，拜驸马都尉、侍中、征西大将军、南
平王。修侍中、镇北大将军、尚书、东平公。又除诞仪曹”
尚书，知殿中事。及罢庶姓王诞为侍中、都督中外诸
军事、中军将军、特进，改封长乐郡公。诞拜官，高祖立
于庭遥受其拜，既讫还室，修降为侯。诞与修虽并长
宫禁，而性趣乖别。诞性淳笃，修乃浮竞，诞亦未能诲
督其过。然时言于太后，高祖严责之，至于楚捶。由是
阴怀毒恨，遂结左右，有憾于诞者，求药欲因食害诞。
事觉，高祖自诘之，具得情状。诞引过谢，乞全修命。高
祖以诞父老，又重其意，不致于法，挞之百馀，黜为平
城百姓。修妻，司空穆亮女也，求离婚，请免官。高祖引
管、蔡事，皆不许。高祖宠诞，每与诞同舆而载，同案而
食，同席坐卧。彭城王勰、北海王详虽直禁中，然亲近
不及。十六年，以诞为司徒。高祖既深爱诞，除官日亲，
为制《三让表》，并启将拜，又为其章谢。寻加车骑大将
军、太子太师。十八年，高祖谓其无师傅，奖导风诞，深
自诲责。从驾南伐。十九年，至锺离，诞遇疾不能侍从，
高祖日省问，医药备加。时高祖锐意临江，乃命六军
发锺离南辕与诞泣诀，左右之人，无不掩涕。时诞已
惙然彊坐视高祖，悲而泪不能下，言“梦太后来呼臣。”
高祖呜咽执手而出，遂行。是日，去锺离五十里许，昏
时，告诞薨，问高祖，哀不自胜。时崔慧景、裴叔业军在
中淮，去所次不过百里，高祖乃轻驾西还，从者数千
人，夜至诞薨所，抚尸哀恸若丧，至戚达旦，声泪不绝。
从者亦迭举音明告萧鸾、锺离戍主萧惠休，惠休遣
其太守奉慰，诏求棺于城中。及敛迭举，高祖以所服
衣幍充襚，亲自临视，撤乐去膳，宣敕六军，止临江之
驾。高祖亲北度，恸泪极哀。诏侍臣一人兼大鸿胪送
柩至京，礼物轜仪，徐州备造陵兆。葬事下洛，候设。丧
至洛阳，车驾犹在锺离，诏留守赐赙物布帛五千匹，
谷五千斛，以供葬事。赠假黄钺、使持节、大司马、领司
徒、侍中、都督、太师、驸马公如故。加以殊礼，备锡九命依晋大司马、齐王攸故事。有司奏谥。诏曰：“案《谥法》，善
行仁德曰元，柔克有光曰懿。昔贞惠兼美，受三益之
荣；忠武双徽，锡两号之茂。式准前迹，宜契具瞻，既自
少绸缪，知之惟朕。案行定名，谥曰元懿。”帝又亲为作
碑文及挽《歌词》，皆穷美尽哀，事过其厚。车驾还京，诏
曰：“冯大司马已就坟茔，永潜幽室，宿草之哭，何能忘
之！”遂亲临诞墓，停车而哭。使彭城王勰诏群官，脱朱
明服，单衣，介帻陪哭。司徒贵者示以朋友，微者示如
寮佐。公主贞厚有礼度。产二男，长子穆嗣。